Na temelju članka 15. stavka 2. Zakona o javnoj nabavi (“Narodne novine“, broj 120/16, 114/22 i 48/26, dalje u tekstu: ZJN) te članka 15. Statuta Javne ustanove Vatrogasni centar za edukaciju i tehnološki razvoj Split – Vučevica „VA.C.E.T.RA.S“ (u daljnjem tekstu: VA.C.E.T.R.A.S), Upravno vijeće VA.C.E.T.RA.S-a na               sjednici održanoj               2026. godine donijelo je

PRAVILNIK
o provedbi postupaka jednostavne nabave

I. OPĆE ODREDBE

Članak 1.
(1) U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom o provedbi postupka jednostavne nabave (u daljnjem tekstu: Pravilnik) uređuju postupci, pravila i uvjeti koji prethode stvaranju ugovornog odnosa za nabavu roba i usluga te provedbu projektnih natječaja procijenjene vrijednosti manje od 50.000,00 eura i radova procijenjene vrijednosti manje od 100.000,00 eura (u daljnjem tekstu: jednostavna nabava) za koje sukladno odredbama Zakona o javnoj nabavi ne postoji obveza provedbe postupaka javne nabave.
(2) U provedbi postupaka jednostavne nabave roba, usluga i radova osim ovog Pravilnika, Javna ustanova Vatrogasni centar za edukaciju i tehnološki razvoj Split – Vučevica „VA.C.E.T.RA.S“  (u daljnjem tekstu: naručitelj) obvezna je primjenjivati i druge važeće zakonske i podzakonske akte, a koji se odnose na pojedini predmet nabave. 
(3) Procijenjena vrijednost nabave u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a), a određuje se odgovarajućom primjenom odredbi ZJN 2016.
(4) U svrhu pripreme postupaka jednostavne nabave provodi se analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama naručitelja. 
(5) Svrha ovoga Pravilnika je osigurati učinkovito, transparentno i ekonomično trošenje sredstava naručitelja, poticanje tržišnog natjecanja među gospodarskim subjektima uz dosljednu primjenu načela javne nabave iz članka 4. ZJN 2016.
(6) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

II. SPRJEČAVANJE SUKOBA INTERESA

Članak 2.
(1) Na odredbe o sprječavanju sukoba interesa na odgovarajući način se primjenjuju odredbe Zakona o javnoj nabavi (Narodne novine, broj 120/16, 114/22 i 48/26) od članka 75. do članka 83.
III. POKRETANJE JEDNOSTAVNE NABAVE

Članak 3.
(1) Postupak jednostavne nabave započinje zahtjevom za jednostavnu nabavu od pojedinog tijela, dužnosnika ili djelatnika naručitelja koji traži nabavu roba, radova ili usluga, nakon čega odgovorna osoba naručitelja odlučuje o pokretanju postupka jednostavne nabave.
(2) Ovlaštena osoba za pripremu i provedbu postupka jednostavne nabave ne mora biti zaposlenik naručitelja, već naručitelj može angažirati i vanjske konzultante za obavljanje stručnih i savjetodavnih poslova.
(3) Odgovorna osoba naručitelja prava i obveze vanjskog konzultanta u postupku nabave određuje posebnom odlukom, ugovorom ili drugim odgovarajućim aktom.
(4) Vanjski konzultant koji sudjeluje u pripremi i provedbi postupka javne nabave mora posjedovati važeći certifikat u području javne nabave.
(5) Postupci nabave moraju biti usklađeni s Planom nabave naručitelja, osim nabava procijenjene vrijednosti manje od 5.000,00 eura.
(6) Ukoliko nabava nije planirana u Planu nabave za tekuću godinu, naručitelj mora istovremeno napraviti izmjenu/dopunu Plana nabave, najkasnije u roku 8 dana od dana nastale izmjene/dopune.

IV. KOMUNIKACIJA

Članak 4.
(1) Naručitelj u postupcima javne nabave može koristiti elektronička sredstva komunikacije za slanje poziva na dostavu ponuda, zaprimanje istih, razmjenu informacija s gospodarskim subjektima, dostavu odluka i obavijesti, te dokumentiranje postupaka.
(2) Za nabave čija je procijenjena vrijednost jednaka ili manja od 15.000,00 eura, elektronička komunikacija se može provoditi putem elektroničke pošte, modula jednostavne nabave u EOJN RH ili drugog odgovarajućeg elektroničkog sustava koji koristi naručitelj, a koji mora biti određen u pozivu na dostavu ponuda.

V. KRITERIJ ZA ODABIR PONUDE

Članak 5.
(1) Kriterij za odabir ponude je najniža cijena ili ekonomski najpovoljnija ponuda.
(2) Kada je kriterij odabira ekonomski najpovoljnija ponuda osim kriterija  cijene mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja i drugo. Prilikom korištenja dodatnih kriterija potrebno je navesti temeljem kojih će se kriterija ponuda bodovati i način njihova bodovanja.
(3) Naručitelj uspoređuje cijene ponuda bez poreza na dodanu vrijednost.
(4) Ako odabrani ponuditelj ne dostavi izjavu o produženju roka valjanosti ponude, ne produži jamstvo za ozbiljnost ponude ili odustane od svoje ponude, odnosno ako naručitelj raskine ugovor ili stornira narudžbenicu izvršit će se ponovno rangiranje ponuda prema kriteriju za odabir ne uzimajući u obzir ponudu odabranog ponuditelja te će se odabrati nova najpovoljnija ponuda prema kriteriju za odabir ili poništiti postupak nabave.


VI. PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST MANJA OD 5.000,00 EURA

Članak 6.
(1) Nabava radova, roba i usluga procijenjene vrijednosti manje od 5.000,00 eura, provodi se izdavanjem narudžbenice ili sklapanjem ugovora s jednim (1) gospodarskim subjektom temeljem ponude koja je prethodno zatražena elektroničkim putem. 
(2) Narudžbenica sadrži podatke o: naručitelju, mjestu izvođenja radova/isporuke/pružanja usluge, gospodarskom subjektu-dobavljaču, predmetu, cijeni i ostalim bitnim sastojcima. U slučaju da narudžbenica izdana elektronski i ne sadrži sve navedene podatke, potrebno ju je vezati s ponudom na kojoj su ti podaci navedeni. 							
(3) Naručitelj izravnim ugovaranjem bez narudžbenice ili ugovora može bez prethodnog postupka utvrđenog ovim Pravilnikom provesti nabavu roba, usluga i radova do vrijednosti 1.000,00 eura po nabavi.
(4) Za nabave iz ovog članka ne imenuje se stručno povjerenstvo niti se izrađuje zapisnik o otvaranju, pregledu i ocjeni ponuda.


VII. PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 5.000,00 EURA, TE JEDNAKA ILI MANJA OD 15.000,00  EURA

Članak 7.
(1) Najmanje jedna ovlaštena osoba naručitelja priprema i provodi postupke nabave za nabave procijenjene vrijednosti jednake ili veće od 5.000,00 eura, te jednake ili manje od 15.000,00 eura.
(2) Nabava se, u pravilu, provodi neposredno s jednim gospodarskim subjektom, izdavanjem narudžbenice ili sklapanjem ugovora.
(3) Nabava se može provesti slanjem poziva za dostavu ponuda na adrese više gospodarskih subjekata ili javnom objavom pri čemu ovlaštene osobe naručitelja mogu odgovarajuće primjenjivati odredbe ovog Pravilnika za nabave procijenjene vrijednosti veće od 15.000,00 eura.
(4) Prilikom provođenja postupaka jednostavne nabave iz ovog članka treba uzeti u obzir mogućnost primjene elektroničkih sredstava komunikacije.
(5) Za nabave iz ovog članka, čija je procijenjena vrijednost jednaka ili manja od 15.000,00 eura, ponuditelj nema pravo prigovora čelniku tijela.
VIII. PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST VEĆA OD 15.000,00 EURA

Članak 8.
(1) Postupak jednostavne nabave čije je procijenjena vrijednost veća od 15.000,00 eura naručitelj je obvezan provesti putem modula jednostavne nabave u EOJN RH.
(2) Za postupke jednostavne nabave procijenjene vrijednosti veće od 15.000,00 eura, odgovorna osoba naručitelja internom odlukom imenuje stručno povjerenstvo za jednostavnu nabavu koje provodi postupak (izrada poziva za dostavu ponude, komunikacija s gospodarskim subjektima, pregled i ocjena ponuda te druge radnje potrebne za provođenje postupka).
(3) Stručno povjerenstvo čine najmanje dvije (2) osobe.
(4) Nabavu radova, roba i usluga procijenjene vrijednosti veće od 15.000,00 eura, a jednake ili manje od 25.000,00 eura, odnosno radova čije je procijenjena vrijednost manja ili jednaka 45.000,00 eura, naručitelj provodi putem modula jednostavne nabave u EOJN RH, bez obveze javne objave, slanjem Poziva za dostavu ponuda (dalje u tekstu: Poziv) prema najmanje tri (3) gospodarska subjekta koji su registrirani na EOJN RH.
(5) Za nabavu roba i usluga čija je procijenjena vrijednost veća od 25.000,00 eura i manja od 50.000,00 eura, te za nabavu radova čija je procijenjena vrijednost veća od 45.000,00 eura i manja od 100.000,00 eura, naručitelj postupak jednostavne nabave provodi putem javne objave u modulu jednostavne nabave EOJN RH.
(6) Ukoliko ne postoji odgovarajući broj gospodarskih subjekata registriranih za obavljanje predmetne djelatnosti, zahtjev za dostavu ponuda može se uputiti i na manji broj gospodarskih subjekata od broja navedenog u stavku 4. ovog članka. 
(7) Iznimno od stavka 5. ovog članka, naručitelj pridržava pravo provesti postupak putem modula jednostavne nabave u EOJN RH slanjem poziva na adrese jednog ili više gospodarskih subjekata u slijedećim slučajevima: ako nije podnesena nijedna ponuda ili nijedna valjana ponuda u provedenom postupku jednostavne nabave, kada zbog tehničkih, umjetničkih razloga ili razloga povezanih sa zaštitom isključivih prava ugovor o nabavi može izvršiti samo određeni gospodarski subjekt, te ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(8) Razlozi za primjenu iznimke iz ovog članka navode se i obrazlažu u objavi u modulu jednostavne nabave EOJN RH.
(9) Temeljem provedenog postupka jednostavne nabave iz ovog članka, naručitelj  u pravilu sklapa ugovor o jednostavnoj nabavi, a može sklopiti i narudžbenicu.
(10) Za nabavu čija je procijenjena vrijednost veća od 15.000,00 eura, a kako bi se osigurala pravna zaštita gospodarskih subjekata, isti mogu podnijeti prigovor čelniku tijela, odnosno odgovornoj osobi naručitelja.




IX. ROKOVI ZA DOSTAVU PONUDA


Članak 9.
(1) Prilikom utvrđivanja rokova za dostavu ponuda naručitelj će uzeti u obzir složenost predmeta nabave. Rok za dostavu ponuda ne smije biti kraći od pet (5) dana od dana dostave poziva ili javne objave poziva za dostavu ponuda putem modula jednostavne nabave u EOJN RH.
(2) Iznimno iz stavka 1. ovog članka, ako postoje opravdani razlozi vezani uz predmet nabave i rok provedbe jednostavne nabave, može se utvrditi i kraći rok za dostavu ponuda

X. UVJETI SPOSOBNOSTI I JAMSTVA

Članak 10.
(1) Poziv za dostavu ponuda sadrži: detaljan opis predmeta nabave, sve zahtjeve i uvjete vezane uz predmet nabave, rok i način dostave ponude, kriterije koji se primjenjuju za kvalitativni odabir gospodarskog subjekta, kriterij za odabir ponude, bitne i posebne uvjete za izvršenje ugovora te sve druge podatke, dokumente i informacije potrebne za izradu i dostavu ponude te provedbu postupka.
(2) Za  nabave čija je procijenjena vrijednost jednaka ili veća od 15.000,00 eura, naručitelj može u Pozivu odrediti razloge isključenja i uvjete sposobnosti ponuditelja, uvjete i zahtjeve po posebnim propisima te prijedlog ugovora. 
(3) Komunikacija i svaka druga razmjena informacija između naručitelja i gospodarskih subjekata obavlja se isključivo putem modula jednostavne nabave u EOJN RH.

Članak 11.
(1) Za nabave čija je procijenjena vrijednost veća od 15.000,00 eura, naručitelj u postupku nabave može od gospodarskih subjekata tražiti jamstvo za ozbiljnost ponude, jamstvo za uredno ispunjavanje ugovora, jamstvo za otklanjanje nedostataka u jamstvenom roku i jamstvo o osiguranju pokrića odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.


XI. POSTUPANJE S PONUDAMA

Članak 12.
(1) Tijekom roka za dostavu ponuda naručitelj može izmijeniti ili dopuniti poziv za dostavu ponuda.
(2) U roku za dostavu ponuda gospodarski subjekti mogu zatražiti dodatne informacije, objašnjenja ili izmjene u vezi s pozivom za dostavu ponuda, a naručitelj je obvezan u primjerenom roku dati odgovor i u slučaju značajnih izmjena Poziva za dostavu ponuda primjereno produžiti rok za dostavu ponuda.
(3) Ako su informacije ili dokumentacija koje je trebao dostaviti ponuditelj nepotpune ili pogrešne, ili se takvima čine, ili ako nedostaju određeni dokumenti, naručitelj može, poštujući načela jednakog tretmana i transparentnosti, zahtijevati od ponuditelja da dopuni, razjasni, upotpuni ili dostavi nužne informacije ili dokumentaciju u primjerenom roku.
(4) Takvo postupanje ne smije dovesti do pregovaranja u vezi s kriterijem za odabir ponude ili ponuđenim predmetom nabave.

Članak 13.
(1) Za odabir ponude dovoljna je jedna (1) pristigla ponuda koja udovoljava svim traženim uvjetima i zahtjevima iz Poziva za dostavu ponuda. 
(2) Odgovorna osoba naručitelja donosi odluku o odabiru (najpovoljnije) ponude ili poništenju postupka jednostavne nabave koja se javno objavljuje putem EOJN RH. 

XII. UPUTA O PRAVNOM LIJEKU

Članak 14.
(1) U postupcima jednostavne nabave čija je procijenjena vrijednost veća od 15.000,00 eura ponuditelj ima pravo uložiti prigovor odgovornoj osobi naručitelja, u roku od tri (3) dana od dana objave odluke o odabiru ili poništenju postupka. 
(2) Prigovor se podnosi u pisanom obliku i dostavlja putem modula jednostavne nabave EOJN RH.
(3) O podnesenom prigovoru odlučuje odgovorna osoba naručitelja koja je, prije donošenja odluke, obvezna zatražiti pisano mišljenje stručnog povjerenstva koje je sudjelovalo u postupku jednostavne nabave. Mišljenje stručnog povjerenstva nije obvezujuće, ali ako odgovorna osoba odstupi od mišljenja stručnog povjerenstva, dužna je razloge za takvo postupanje posebno obrazložiti u odluci o prigovoru.
(4) U postupku odlučivanja o prigovoru odgovorna osoba naručitelja može: odbaciti prigovor koji je nepravodoban, nedopušten ili izjavljen od neovlaštene osobe, odbiti prigovor kao neosnovan ili prihvatiti prigovor te poništiti odluku o odabiru ili poništenju postupka nakon čega će se provesti ponovni postupak pregleda i ocjene ponuda i donijeti nova odluka o odabiru ili poništenju postupka.
(5) Odluka o prigovoru donijet će se u roku od najkasnije pet (5) dana od dana podnošenja istog, a dostavlja se podnositelju prigovora putem EOJN RH. 
(6) Protiv odluke žalba nije dopuštena.
(7) Podnositelju prigovora ne pripada pravo na naknadu troškova u povodu izjavljenog prigovora.

XIII. IZVRŠENJE UGOVORA/NARUDŽBENICE

Članak 15.
(1) Praćenje izvršenja obveza iz narudžbenica, odnosno ugovora u nadležnosti je osobe koju u ugovoru odredi odgovorna osoba naručitelja.
(2) Sadržaj praćenja ispunjenja obveza obuhvaća praćenje izvršenja ugovora sukladno uvjetima određenim u pozivu na dostavu ponuda, praćenje rokova izvršenja, financijske realizacije, obračun ugovorne kazne, praćenje ugovorenih kvaliteta i isporučenih kvaliteta i količina, reklamaciju u slučajevima nepravilne isporuke, pribavljanje/vraćanje jamstava, primopredaja, potrebne izmjene ugovora i sl.
(3) Po izvršenju ugovora/narudžbenice, osoba zadužena za praćenje i izvršavanje ugovora dužna je dostaviti podatke o konačnom datumu izvršenja te konačnom iznosu koji je isplaćen temeljem ugovora/ narudžbenice, radi vođenja evidencije u Registru ugovora, sukladno ZJN 2016.

XIV. PRIJELAZNE I ZAVRŠNE ODREDBE

Članak 16.
Ovaj Pravilnik objavit će se na oglasnoj ploči Javne ustanove VA.C.E.T.R.A.S, na službenoj web stranici www.vacetras.hr, te u EOJN RH.

Članak 17.
Ovaj Pravilnik stupa na snagu 01. rujna 2026. godine.


Članak 18.
Stupanjem na snagu ovog Pravilnika prestaje važiti Pravilnik o provedbi postupka jednostavne nabave od 02. travnja 2024. godine, Klasa: 035-01/24-01/01, Ur.Broj: 2181-27-1-24-01.

Postupci jednostavne nabave pokrenuti do stupanja na snagu ovog Pravilnika dovršit će se prema odredbama Pravilnika koji je bio na snazi u trenutku započinjanja postupka nabave.



Predsjednik Upravnog vijeća




Damir Gabrić



KLASA:
UR.BROJ:
Vučevica, 		       2026. godine
